ବାର୍ହା ଆକ୍ରମଣରେ ବୃଦ୍ଧ ଗୁରୁତର\nପରଜଙ୍ଗ, ୨୨ା୧୨(ଡି.ଏନ୍.ଏ.)-ଜଙ୍ଗଲୀ ଜନ୍ତୁ ଆକ୍ରମଣରେ କ୍ଷତିଗ୍ରସ୍ତଙ୍କ ପ୍ରତି ବନ କର୍ମ\nବାର୍ହା ଆକ୍ରମଣରେ ବୃଦ୍ଧ ଗୁରୁତର\t December 23rd, 00:00 AM December 23rd, 00:00 AM\nପରଜଙ୍ଗ, ୨୨ା୧୨(ଡି.ଏନ୍.ଏ.)-ଜଙ୍ଗଲୀ ଜନ୍ତୁ ଆକ୍ରମଣରେ କ୍ଷତିଗ୍ରସ୍ତଙ୍କ ପ୍ରତି ବନ କର୍ମଚାରୀ ସମ୍ବେଦନଶୀଳ ହେବା କଥା। ମୃତକଙ୍କ ପରିବାରକୁ ତୁରନ୍ତ ସହାୟତା ଯୋଗାଇଦେବା, ଆହତଙ୍କୁ ଡାକ୍ତରଖାନାରେ ପହଞ୍ଚାଇବା, ଚିକିତ୍ସାରେ ସହଯୋଗ କରିବା ଏସବୁ ଦିଗରେ ସଦୟ ହେବାକୁ ବିଭାଗୀୟ ନିର୍ଦ୍ଦେଶ ରହିଛି। ହେଲେ ଢେଙ୍କାନାଳ ବନଖଣ୍ଡ ମହାବିରୋଡ ରେଞ୍ଜ୍ ଡିହଡୋଳ ଫରେଷ୍ଟ ସେକ୍ସନରେ ଏହାର ବିପରୀତ କଥା ଦେଖିବାକୁ ମିଳିଛି। ଜଙ୍ଗଲରେ ବାର୍ହା ଆକ୍ରମଣରେ ଗୁରୁତର ଜଣେ ବୃଦ୍ଧଙ୍କୁ ଦୁର୍ଘଟଣା ଘଟିଥିବା କହି ଦାୟିତ୍ୱଧାରୀ ଅଧିକାରୀ ଏଡ଼ାଇ ଯାଇଥିବା ଅଭିଯୋଗ ଆସିବା ପରେ ବନ ବିଭାଗର ମାନବିକତାହୀନ କାର୍ଯ୍ୟ ପଦାରେ ପଡ଼ିଛି। କେବଳ ଏତିକି ନୁହେଁ, ପାଖରେ ଟଙ୍କା ନ ଥିବାରୁ ସମ୍ପୃକ୍ତ ବୃଦ୍ଧ ଚିକିତ୍ସାରୁ ବଞ୍ଚତ୍ତ ହୋଇ ନିରାଶରେ ଘରକୁ ଫେରି ଆସିଛନ୍ତି। ବନ କର୍ମଚାରୀଙ୍କ ଏପରି ଅପରିଣାମଦର୍ଶୀ କାର୍ଯ୍ୟକୁ ନିନ୍ଦା କରିଛନ୍ତି ଅଞ୍ଚଳବାସୀ। ମିଳିଥିବା ସୂଚନା ଅନୁଯାୟୀ, ଶୁକ୍ରବାର ପୂର୍ବାହ୍ନ ୧୦ଟାରେ ପରମହଂସପୁର ଗ୍ରାମର ପଙ୍କଜ ସାହୁ (୬୫) ଜଙ୍ଗଲରେ କାଠ ହାଣୁଥିବାବେଳେ ପଛପଟୁ ଏକ ବାର୍ହା ହଠାତ୍ ଆକ୍ରମଣ କରିଥିଲା। ଗୁରୁତର ଅବସ୍ଥାରେ ପଡ଼ିଥିବାବେଳେ କେତେଜଣ ଛେଳି ଚରାଳି ତାଙ୍କୁ ଉଦ୍ଧାର କରି ରାସ୍ତା ଉପରକୁ ଆଣିଥିଲେ। ଉକ୍ତ ରାସ୍ତା ଦେଇ ଯାଉଥିବା ରେଞ୍ଜର ସୁରେଶ ଚନ୍ଦ୍ର ବେହେରାଙ୍କୁ ସମ୍ପୃକ୍ତ ଛେଳି ଚରାଳିମାନେ ସହାୟତା ଭିକ୍ଷା କରିଥିଲେ। ହେଲେ ସେ ଆହତଙ୍କୁ ଦେଖିବା ସତ୍ତ୍ୱେ ଘଟଣାକୁ ଏଡ଼ାଇ ଦେଇ ଚାଲିଆସିଥିଲେ। ପରେ ସ୍ଥାନୀୟ ବାସିନ୍ଦା ୧୦୮ ଆମ୍ବୁଲାନ୍ସ ସହାୟତାରେ ପରଜଙ୍ଗ ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ରରେ ଭର୍ତ୍ତି କରିଥିଲେ। ତେବେ ସେଠାରେ ବାର୍ହା କାମୁଡ଼ା ଇଞ୍ଜେକ୍ସନ ନ ଥିବାରୁ ଡାକ୍ତର ତାଙ୍କୁ ତାଳଚେର ମଣ୍ଡାପାଳ ଡାକ୍ତରଖାନାକୁ ପଠାଇ ଦେଇଥିଲେ। ହେଲେ ପଙ୍କଜଙ୍କ ନିକଟରେ ଆବଶ୍ୟକ ଅର୍ଥ ନ ଥିବାରୁ ସେ ବାଧ୍ୟ ହୋଇ ଘରକୁ ଫେରି ଆସିଥିବା କହିଛନ୍ତି। ପଙ୍କଜଙ୍କୁ ଚିକିତ୍ସା କରିଥିବା ଡାକ୍ତର ମାନସ ରଞ୍ଜନ ସ୍ବାଇଁ କୁହନ୍ତି, ଗୁରୁତରଙ୍କ ଶରୀରରେ ସୃଷ୍ଟି ହୋଇଥିବା କ୍ଷତରୁ ଏହା କୌଣସି ଜଙ୍ଗଲୀ ଜନ୍ତୁ ଆକ୍ରମଣ ବୋଲି ସ୍ପଷ୍ଟ ଜଣାପଡ଼ୁଛି। ତଦନୁଯାୟୀ ତାଙ୍କର ପ୍ରାଥମିକ ଚିକିତ୍ସା ମଧ୍ୟ କରାଯାଇଛି। ସ୍ବାସ୍ଥ୍ୟକେନ୍ଦ୍ରରେ ଚିକିତ୍ସା ପାଇଁ ଆବଶ୍ୟକ ଔଷଧ ଏବଂ ଇଞ୍ଜେକ୍ସନ ମିଳୁ ନ ଥିବାରୁ ତାଙ୍କୁ ତାଳଚେର ମଣ୍ଡାପାଳ ଡାକ୍ତରଖାନାକୁ ଯିବାକୁ ପରାମର୍ଶ ଦିଆଯାଇଛି। ଏ ସଂକ୍ରାନ୍ତରେ ରେଞ୍ଜର କୁହନ୍ତି, ଦିନରେ ବାର୍ହା କାମୁଡ଼େ ନାହିଁ। ଗୁରୁତରଙ୍କୁ ଦେଖିବା ପରେ ଏହା ଏକ ଦୁର୍ଘଟଣା ବୋଲି ସେ ଭାବିଥିଲେ। ତେଣୁ ତାଙ୍କ ଗାଡ଼ିରେ ସ୍ବାସ୍ଥ୍ୟକେନ୍ଦ୍ରକୁ ଆଣି ନ ଥିବା ସେ ସ୍ପଷ୍ଟୀକରଣ ଦେଇଛନ୍ତି। ତେବେ ୬୫ବର୍ଷର ଜଣେ ବୃଦ୍ଧଙ୍କୁ କ୍ଷତାକ୍ତ ଅବସ୍ଥାରେ ଛାଡ଼ି ଚାଲି ଆସିବା ଅଧିକାରୀଙ୍କ ଦାୟିତ୍ୱ ଏବଂ କର୍ତ୍ତବ୍ୟ ଉପରେ ପ୍ରଶ୍ନବାଚୀ ସୃଷ୍ଟି କରିଛି। ରେଞ୍ଜରଙ୍କ ଅସହଯୋଗ ସମ୍ପର୍କରେ ସ୍ଥାନୀୟ ଲୋକେ ଡିଏଫ୍ଓ ରିଙ୍କୁ କୁମାରୀଙ୍କୁ ଜଣାଇଥିଲେ। ଖୁବ୍ଶୀଘ୍ର ଘଟଣାର ତଦନ୍ତ କରି ପଦକ୍ଷେପ ନିଆଯିବ ବୋଲି ଡିଏଫ୍ଓ କହିଛନ୍ତି।
